Politiet: – Et kunststykke

HER ENDTE FERDEN: Etter en dramatisk manøver klarte bileier å stanse tyven her, ved Varoddbrua på E18 inn mot Kristiansand. Bildet er tatt ved en annen anledning. Foto: Tor Erik Schrøder , NTB scanpix

Stjal bil i Agder– eier hang på taket i 90 km/t

I 17 minus og kun iført undertøy tok en bileier i Kristiansand opp jakten på en mann som forsøkte å stikke av med bilen hans.

Eivind Lindkvist Johansen

20. januar 2016

Artikkelen er over fire år gammel

I 01-tiden natt til onsdag våknet den 25-årige bileieren av en lyd fra utsiden av leiligheten, som ligger i et boligområde like utenfor Kristiansand. Da han tittet ut av vinduet så han en mann som forsøkte å ta seg inn i bilen hans.

– Han løper ut av soverommet og ned til personen som sitter i bilen. Han prøver å åpne døra, vedkommende kjører og eieren henger seg fast i døra - i trusa og i 17 minusgrader, sier Jan Nesland, stasjonssjef ved Randesund politistasjon, til VG onsdag ettermiddag.







Den utrolige hendelsen ble først omtalt av Fædrelandsvennen.

TIPS VG: Vet du noe om saken? Har du bilder eller innspill? Kontakt VG her!

Biltyven forsøkte å stikke av, men 25-åringen hadde ingen planer om å la vedkommende komme seg unna.

– Han står med beina nede i snøen og blir dratt bakover. Da han møter asfalt under beina blir det ekstra vondt, så da karrer han seg opp på taket av bilen, sier Nesland og legger til:

– Man kan tenke seg hvordan det er å legge seg på et metalltak i trusa i den temperaturen.

Sett denne? Les hva biltyven skrev til Jarle (52)

Kjørte ned i grøfter og snøfonner

Ifølge politiet fortsatte ferden videre i store hastigheter, mens biltyven forsøkte å kvitte seg med mannen på taket.

– Han forsøkte å kjøre i sikksakk, ned i grøfter og snøfonner, før han fortsatte i full fart på E18.

25-åringen har fortalt politiet at han anslo hastigheten til å være rundt 90 kilometer i timen. Den dramatiske ferden endte til slutt ved Varoddbrua på E18 inn mot Kristiansand sentrum, etter det Nesland omtaler som en noen kilometer lang kjøretur.

– Han klarer å fire seg bakover mens han holder fast, før han knuser bakruta med kneet. Han karrer seg inn, kommer seg frem i bilen og tvinger fører til å stoppe ved å ta et tak rundt halsen hans.

Se bildet: Biltyv var bjørn

Nedkjølt og kuttskader

Tyven forsøkte å stikke av, men 25-åringen holdt ham igjen. Et vitne som kom til stedet kort tid senere, kontaktet politiet, før vedkommende hjalp til med å få kontroll på gjerningsmannen.

01.20, kun åtte minutter etter den første nødsamtalen, ble mannen pågrepet av politiet. Han er siktet for biltyveri, men Agder-politiet twitrer også at det er mistanke om at føreren var ruset.

Bileieren var nedkjølt og fikk også flere kuttskader etter å ha tatt seg inn i bilen, men har det ifølge politiet etter forholdene bra.

Ifølge operasjonsleder Øyvind Hægeland i Agder politidistrikt er den pågrepne, en mann i 30-årene, godt kjent av politiet fra tidligere for lignende forhold. Han omtaler bileieren som «initiativrik og handekraftig», men vil ikke råde privatpersoner til å forsøke noe lignende.

– Det er en viss risiko forbundet med å gjøre sånne ting, sier Hægeland til VG.

Husker du? Innbruddstyv gjemte seg under seng i tre dager

Politiet: – Et kunststykke

Nesland utelukker ikke at biltyvens beslutning om å kjøre videre med eieren på taket, kan føre til at siktelsen mot ham blir utvidet.

– Det skal jo ikke skje. I de aller fleste tilfeller hadde biltyver stoppet, men han velger å kjøre videre. Det er dramatisk.

– Hva tenker dere i politiet om det bileieren gjorde?

– Det er klart at dette er en handling som vi absolutt ikke anbefaler noen å gjøre. Dette kunne fått et tragisk utfall. Han kunne ramlet av.

Nesland opplyser samtidig at han aldri har hørt om at en bileier som har forsøkt noe lignende.

– Når han først klarer det, er det et kunststykke. Det er helt utrolig. Bare det å knuse den bakruta – å få det til med et kne – er nesten ufattelig.

Publisert: 20.01.16 kl. 18:24

Les også

Mer om Utrolige historier